Filwaqt li nhar it-Tnejn u t-Tlieta kulħadd hu mistenni jmur għall-ġurnata tax-xogħol tiegħu, l-iskejjel kollha ta' Malta u Għawdex se jibqgħu magħluqin. Ngħidha mill-ewwel u bla tlaqlieq: dawn il-vaganzi huma żejda u għandhom jitneħħew mill-kalendarju skolastiku darba għal dejjem. Jew hekk, jew l-ewwel tlett ijiem ta' Novembru jsiru festi pubbliċi u kulħadd joqgħod bi kwietu d-dar jew imur dawra sal-Buskett. Din is-sitwazzjoni mhix aktar aċċettabbli għal dawk il-ġenituri li jaħdmu. Jekk vera rridu l-ommijiet u l-missirijiet jagħtu sehemhom fl-ekonomija ma nistgħux nibqgħu noħolqulhom problema oħra ma' dawk li diġa għandhom, f'nofs triq bejn il-vaganzi tas-sajf u l-vaganzi tal-Milied. Jien u nikteb, hemm min qed jitkarrab biex nhar it-Tnejn joħroġ bil- , hemm iktar fortunat u rranġa man-nanna, hemm min qed jaħseb li jaqbeż qabża s'għand it-tabib tal-familja u hemm min għadu ma jafx x'se jaqbad jagħmel. Meta naqbad dan l-argument ma' ħbieb tiegħi għalliema, dejjem jgħiduli li xogħolhom mhuwiex li jieħdu ħsieb it-tfal biex il-ġenituri jkunu jistgħu imorru għax-xogħol. Għandhom raġun. Xogħolhom hu li jgħallmu. U nhar it-Tnejn u t-Tlieta m'hemm ebda raġuni valida biex ma jmorrux jgħallmu. Barra minn hekk ħafna għalliema spiss jilmentaw li qed isibuha diffiċli jlaħħqu s-sillabu kollu fil-ġranet li għandhom għad-dispożizzjoni tagħhom. Allura jekk dawn il-jumejn ma jibqgħux vaganzi, jaf iservuhom ta' providenza. Peress illi nifhem li dawn il-vaganzi x'aktarx huma parti minn pakkett innegozjat mal-union tal-għalliema, nifhem li jekk ikun se jinbidel xi ħaġa f'dan is-sens ikun jeħtieġ titpatta b'xi mod jew ieħor. Għaldaqstant, il-Gvern jeħtieġ jibda n-negozjati mal-MUT u jekk ikun hemm bżonn idaħħal idu fil-but, idaħħalhom.
Nhar it-Tnejn m'għandiex tkun vaganza